Ovo nije obična gnjavaža
Ovo nije obična gnjavaža:
Čujte pjesmu posljednjega paža.
Pitate me, moje gospe, šta sam:
Ništa nisam, to jest — pjesnik ja sam,
Fini pjesnik, 3 filira redak,
Hoću reći, da baš nisam bedak
Kao ona naša glupa stoka
Što još čita našeg Gjuru Cmoka.

Silno ljubim, ali ne znam koga,
Nemojte me tužiti, za Boga,
Jer bi mogo uredovat Cuvaj.
Daj se, Cuvaj, senjske ruke čuvaj
Jerbo svaki ko Hrvate gnjavi
Dobiti će makar kad po glavi.

To međutim nije interesantno,
Pa baš ne bi bilo elegantno,
Da zbog toga, što nas grijavi Pešta
Dopanem ko Stipa Radić rešta,
Jerbo onda jedna cura mala
Poljupca mi svoga ne bi dala.

Pjesme (Matoš)